HR Službeni list Europske unije L 167/46

UREDBA KOMISIJE (EU) 2016/1003

оd 17. lipnja 2016.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za abamektin, acekvinocil, acetamiprid, benzovindiflupir, bromoksinil, fludioksonil, fluopikolid, fosetil, mepikvat, prokinazid, propamokarb, proheksadion i tebukonazol u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 16. stavak 1. točku (a),

budući da:

(1) Maksimalne razine ostataka (MRO-ovi) za abamektin, acetamiprid, bromoksinil, fludioksonil, propamokarb, proheksadion i tebukonazol utvrđene su u Prilogu II. Uredbi (EZ) br. 396/2005. MRO-ovi za acekvinocil, fluopikolid, fosetil, mepikvat i prokinazid utvrđeni su u Prilogu III. dijelu A te Uredbe. Za benzovindiflupir nisu utvrđeni specifični MRO-ovi niti je ta tvar navedena u Prilogu IV. toj Uredbi te se stoga primjenjuje zadana vrijednost od 0,01 mg/kg utvrđena u članku 18. stavku 1. točki (b) te Uredbe.

(2) U okviru postupka odobrenja upotrebe sredstva za zaštitu bilja koje sadržava aktivnu tvar abamektin na jezgričavom voću, tikvenjačama s jestivom korom, pekinškom kupusu, „salatama i salatnom bilju” oznake 0251000, špinatu, grahu i grašku s mahunama i celeru, podnesen je zahtjev za izmjenu postojećih MRO-ova u skladu s člankom 6. stavkom 1. Uredbe (EZ) br. 396/2005.

(3) U pogledu acekvinocila takav je zahtjev podnesen za trešnje i šljive. U pogledu acetamiprida takav je zahtjev podnesen za lisnate kupusnjače. U pogledu bromoksinila takav je zahtjev podnesen za vlasac. U pogledu fluopikolida takav je zahtjev podnesen za kupine, špinat i tušt. U pogledu fosetila takav je zahtjev podnesen za kupine, celer korjenaš i slatki komorač. U pogledu mepikvata takav je zahtjev podnesen za kultivirane gljive. U pogledu propamokarba takav je zahtjev podnesen za celer korjenaš, tušt, blitvu, lišće celera i slatki komorač. U pogledu prokinazida takav je zahtjev podnesen za ribiz i ogrozd. U pogledu tebukonazola takav je zahtjev podnesen za raž i pšenicu.

(4) U skladu s člankom 6. stavcima 2. i 4. Uredbe (EZ) br. 396/2005 podnesen je zahtjev za upotrebu fludioksonila na ananasu i proheksadiona na trešnjama. Podnositelj zahtjeva tvrdi da odobrenim upotrebama tih tvari na tim kulturama u Sjedinjenim Američkim Državama nastaju ostaci koji prekoračuju MRO-ove iz Uredbe (EZ) br. 396/2005 te da su potrebni viši MRO-ovi kako bi se izbjegle trgovinske zapreke pri uvozu tih kultura.

(5) U skladu s člankom 8. Uredbe (EZ) br. 396/2005 te su zahtjeve ocijenile predmetne države članice i Komisiji dostavile izvješća o ocjenama.

(6) Europska agencija za sigurnost hrane, dalje u tekstu: „Agencija”, ocijenila je zahtjeve i izvješća o ocjeni, posebno ispitavši rizike za potrošače i, prema potrebi, za životinje, te je dala obrazložena mišljenja o predloženim MRO-ovima (2). Ta je mišljenja dostavila Komisiji i državama članicama te ih učinila dostupnima javnosti.

(7) Agencija je u svojem obrazloženom mišljenju zaključila da dostavljeni podaci u pogledu upotrebe abamektina na „salati i salatnom bilju” te špinatu nisu dostatni za utvrđivanje novih MRO-ova. Postojeće MRO-ove stoga bi trebalo zadržati.

(8) U pogledu fosetila na kupinama Agencija je preporučila utvrđivanje vrijednosti MRO-a od 100 mg/kg. U skladu s postojećim smjernicama Unije o ekstrapolaciji MRO-ova primjereno je utvrditi tu vrijednost MRO-a i za maline.

(9) U pogledu mepikvata nedavni podaci o praćenju pokazuju da se na netretiranim kultiviranim gljivama pojavljuju ostaci na razini višoj od granice određivanja. Takvi ostaci rezultat su unakrsne kontaminacije slamom zakonito tretiranom mepikvatom. Agencija je predložila tri različita MRO-a za te proizvode, koje će razmotriti osobe koje upravljaju rizikom, a koji se temelje na pristupima koje je preporučila Organizacija Ujedinjenih naroda za hranu i poljoprivredu (FAO) za utvrđivanje MRO-ova u začinima i za utvrđivanje MRO-ova iz vanjskih izvora (3). Budući da nema rizika za potrošače, MRO za te proizvode trebalo bi utvrditi u Prilogu III. Uredbi (EZ) br. 396/2005 na postojećoj razini ili na razini koja odgovara 99. percentilu svih rezultata uzorkovanja. Taj je MRO utvrđen kao privremeno valjan do 31. prosinca 2018. Nakon tog datuma MRO će iznositi 0,02* mg/kg, osim ako se dodatno izmijeni uredbom na temelju novih informacija dostavljenih najkasnije do 30. travnja 2018.

(10) U pogledu svih ostalih zahtjeva Agencija je zaključila da su svi uvjeti u pogledu podataka ispunjeni i da su izmjene MRO-ova koje su zatražili podnositelji zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju tim tvarima tijekom cijelog životnog vijeka konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog znatnog konzumiranja dotičnih proizvoda.

(11) Agencija je za benzovindiflupir dostavila zaključak o stručnom pregledu procjene rizika od pesticida s tom aktivnom tvari (4). U tom okviru Agencija je preporučila da se MRO-ovi odrede tako da ispunjuju i normu reprezentativne upotrebe u skladu s dobrom poljoprivrednom praksom u Uniji i zahtjeve za uvozna odstupanja iz Brazila. Komisija je zatražila mišljenje referentnih laboratorija Europske unije o prikladnim granicama određivanja.

(12) Na temelju obrazloženih mišljenja i zaključka Agencije te uzimajući u obzir čimbenike relevantne za pitanje koje se razmatra potrebne izmjene MRO-ova ispunjavaju uvjete iz članka 14. stavka 2. Uredbe (EZ) br. 396/2005.

(13) Uredbu (EZ) br. 396/2005 trebalo bi stoga na odgovarajući način izmijeniti.

(14) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 17. lipnja 2016. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Znanstvena izvješća Europske agencije za sigurnost hrane (EFSA) dostupna su na internetu: http://www.efsa.europa.eu:

„Reasoned opinion on the modification of the existing MRLs for abamectin in various crops” (Obrazloženo mišljenje o izmjeni postojećih MRO-ova za abamektin u raznim kulturama). EFSA Journal 2015;13(7):4189 [27 str.].

„Reasoned opinion on the modification of the existing maximum residue levels for acequinocyl in cherries and plums” (Obrazloženo mišljenje o izmjeni postojećih maksimalnih razina ostataka za acekvinocil u trešnjama i šljivama). EFSA Journal 2015;13(10):4259 [19 str.].

„Reasoned opinion on the modification of the existing maximum residue levels for acetamiprid in leafy brassicas” (Obrazloženo mišljenje o izmjeni postojećih maksimalnih razina ostataka za acetamiprid u lisnatim kupusnjačama). EFSA Journal 2015;13(9):4229 [20 str.].

„Reasoned opinion on the modification of the existing maximum residue level (MRL) for bromoxynil in chives” (Obrazloženo mišljenje o izmjeni postojeće maksimalne razine ostataka (MRO) za bromoksinil u vlascu). EFSA Journal 2015;13(11):4311 [18 str.].

„Reasoned opinion on the setting of an import tolerance for fludioxonil in pineapples” (Obrazloženo mišljenje o utvrđivanju uvoznih odstupanja za fludioksonil u ananasu). EFSA Journal 2016;14(1):4372 [19 str.].

„Reasoned opinion on the modification of the existing maximum residue level for fluopicolide in blackberries, spinaches and purslanes” (Obrazloženo mišljenje o izmjeni postojeće maksimalne razine ostataka za fluopikolid u kupinama, špinatu i tuštu). EFSA Journal 2015;13(11):4260 [22 str.].

„Reasoned opinion on the modification of the existing maximum residue level for fosetyl in blackberry, celeriac and Florence fennel” (Obrazloženo mišljenje o izmjeni postojeće maksimalne razine ostataka za fosetil u kupinama, celeru korjenašu i slatkom komoraču). EFSA Journal 2015;13(12):4327 [20 str.].

„Reasoned opinion on the modification of the existing maximum residue level for mepiquat in cultivated fungi” (Obrazloženo mišljenje o izmjeni postojećih maksimalnih razina ostataka za mepikvat u kultiviranim gljivama). EFSA Journal 2015;13(11):4315 [25 str.].

„Reasoned opinion on the modification of the existing maximum residue levels for proquinazid in currants and gooseberries” (Obrazloženo mišljenje o izmjeni postojećih maksimalnih razina ostataka za prokinazid u ribizu i ogrozdu). EFSA Journal 2015;13(11):4280 [18 str.].

„Reasoned opinion on the modification of the existing MRLs for propamocarb in various crops” (Obrazloženo mišljenje o izmjeni postojećih MRO-ova za propamokarb u raznim kulturama). EFSA Journal 2015;13(11):4266 [19 str.].

„Reasoned opinion on the setting of import tolerance for prohexadione in cherries” (Obrazloženo mišljenje o utvrđivanju uvoznih odstupanja za proheksadion u trešnjama). EFSA Journal 2015;13(12):4326 [16 str.].

„Reasoned opinion on the modification of the existing maximum residue levels for tebuconazole in rye and wheat” (Obrazloženo mišljenje o izmjeni postojećih maksimalnih razina ostataka za tebukonazol u raži i pšenici). EFSA Journal 2015;13(10):4262 [22 str.].

(3) FAO, 2009. „Submission and evaluation of pesticide residues data for the estimation of Maximum Residue Levels in food and feed. Pesticide Residues.” (Dostava i ocjena podataka o ostacima pesticida za određivanje maksimalnih razina ostataka u hrani i hrani za životinje. Ostaci pesticida). Drugo izdanje časopisa FAO-a „Plant Production and Protection Paper” br. 197., 264 str.

(4) „Conclusion on the peer review of the pesticide risk assessment of the active substance benzovindiflupyr” (Zaključak o stručnom pregledu procjene rizika od pesticida s aktivnom tvari benzovindiflupir). EFSA Journal 2015;13(3):4043 [88 str.].